อย. และกรมความปลอดภัยทางอาหาร รัฐกาตาร์

ร่วมหารือความร่วมมือด้านสินค้าอาหาร

อย. ไทย และกรมความปลอดภัยทางอาหาร (Food Safety Department) รัฐกาตาร์ ร่วมหารือแลกเปลี่ยนข้อมูลกฎระเบียบและการนำเข้าอาหาร เพื่อส่งเสริมการส่งออกสินค้าอาหารของไทย ตลอดจนสร้างความมั่นใจในมาตรฐานสินค้าไทย

เมื่อวันที่ (6 สิงหาคม 2567) **นายแพทย์ณรงค์ อภิกุลวณิช เลขาธิการคณะกรรมการอาหารและยา** และคณะผู้บริหาร อย. ร่วมให้การต้อนรับ **Mrs. Wasan Abdulla Al Baker อธิบดีกรมความปลอดภัยทางอาหาร Mr.Khalid Yousuf Al Sulaiti, Mrs.Najat Ali Alabdulmalik กรมความปลอดภัยทางอาหาร (Food Safety Department) กระทรวงสาธารณสุขกาตาร์ นายศิระ สว่างศิลป์ เอกอัครราชทูต ณ กรุงโดฮา** **และนายแทนพงศ์ วงศ์บุญเกิด เลขานุการโท สถานเอกอัครราชทูต ณ กรุงโดฮา** ในโอกาสการประชุมหารือความร่วมมือด้านอาหารระหว่างสำนักงานคณะกรรมการอาหารและยา (อย.) กับกรมความปลอดภัยทางอาหาร กระทรวงสาธารณสุขกาตาร์

**นายแพทย์ณรงค์ อภิกุลวณิช เลขาธิการคณะกรรมการอาหารและยา** กล่าวว่า ความสัมพันธ์ระหว่างประเทศไทยและรัฐกาตาร์มีการพัฒนามาอย่างต่อเนื่อง โดยเฉพาะในด้านพลังงาน นับตั้งแต่ได้สถาปนาความสัมพันธ์ทางการทูตในปี พ.ศ. 2523 ในวันนี้จึงเป็นโอกาสสำคัญสำหรับความร่วมมือในด้านอาหาร ประเทศไทยมีเป้าหมายที่จะเป็น “ศูนย์กลางการเกษตรและอาหาร” ซึ่งเป็นส่วนหนึ่งของโครงการริเริ่ม “Ignite Thailand” มุ่งเน้นไปที่การสนับสนุนความมั่นคงด้านอาหารของโลกและเน้นย้ำถึงทรัพยากรทางการเกษตรที่มีอยู่อย่างอุดมสมบูรณ์ของประเทศไทย นอกจากนี้ ยังรวมถึงการสร้าง “ตลาดใหม่” ผ่านนวัตกรรมด้านอาหาร เช่น การผลิตอาหารเพื่อสุขภาพ อาหารทางการแพทย์ และอาหารจากพืช ซึ่งทั้งหมดนี้ล้วนอยู่ในอุตสาหกรรมที่กำลังเติบโตอย่างต่อเนื่อง

ในระหว่างการประชุมฯ **Mrs. Wasan Abdulla Al Baker** ได้กล่าวแนะนำกรมความปลอดภัยทางอาหาร (Food Safety Department) ซึ่งเป็นหน่วยงานหลักที่รับผิดชอบการตรวจสอบสิ่งปนเปื้อน สารเคมี และเชื้อโรค ที่อาจพบได้ในสินค้านำเข้าประเภทเกษตรและอาหาร รวมถึงการรับรองมาตรฐานฮาลาล และการกำกับดูแลด่านตรวจสินค้าตลอดทั้งห่วงโซ่อาหาร นอกจากนี้ Mrs. Najat Ali Alabdumalik ยังได้นำเสนอข้อมูลระบบการตรวจสอบสินค้าอาหารและขั้นตอนของการนำเข้า เพื่ออำนวยความสะดวกการเคลื่อนย้ายสินค้าภายในสมาชิกกลุ่มประเทศคณะมนตรีความร่วมมือแห่งรัฐอ่าวอาหรับ (Gulf Cooperation Council - GCC) และประสงค์จะเสริมสร้างเครือข่ายความร่วมมือและเรียนรู้แนวปฏิบัติที่ดีจากประเทศต่าง ๆ รวมถึงประเทศไทย

**นายแพทย์ณรงค์ อภิกุลวณิช เลขาธิการฯ** กล่าวย้ำในตอนท้ายว่า การประชุมในครั้งนี้ จะช่วยสร้างเครือข่ายและส่งเสริมความร่วมมือระหว่างไทยกับกาตาร์ ตลอดจนแลกเปลี่ยนกฎระเบียบด้านอาหารของทั้งสองประเทศ เพื่อสร้างความมั่นใจในมาตรฐานสินค้าไทยและส่งเสริมการส่งออกสินค้าอาหารของไทยต่อไป

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 7 สิงหาคม 2567 ข่าวแจก 219 / ปีงบประมาณ พ.ศ. 2567**